SPOMIENKA NA F. E. SCHERERA

SPOMIENKA NA F. E. SCHERERA

*Typ: ostatné*

V týchto dňoch si pripomíname 140. výročie úmrtia priekopníka modernej balneoterapie, významného lekára pôsobiaceho v Piešťanoch a zakladateľa piešťanského vojenského kúpeľného ústavu Františka Ernesta Scherera.

František Ernest Scherer sa narodil 2. apríla 1805 v Blatnej (južné Čechy). Medicínu a farmáciu vyštudoval vo Viedni a v Krakove. Po dvojročnej chirurgickej praxi sa v roku 1828 usadil v Piešťanoch, kde sa stal prvým kúpeľným lekárom. Zaviedol moderný vedecký prístup do kúpeľnej liečby.  Bol známy a obľúbený ako priateľ chudobných, o ktorých sa s veľkou obetavosťou staral. Hoci nikdy vojakom nebol, v roku 1863 založil vojenský kúpeľný ústav, na vybudovanie ktorého prispel svojím pozemkom a príjmami z literárnej činnosti.

V Piešťanoch pôsobil 50 rokov. Za svoju lekársku, vedeckú a publikačnú činnosť, získal mnoho uznaní a vysokých vyznamenaní.  Jeho význam presiahol hranice mesta a času, viaceré ním zavedené liečebné postupy sa postupne rozšírili i mimo Piešťan a v nemalej miere sa uplatňujú dodnes.

Je autorom nemecky písanej monografie "Die heissen Quellen und Bäder zu Pöstény" (1837) – „Horúce pramene a kúpele Piešťan“.  Jej vydanie Balneologickým múzeom Imricha Wintera v slovenčine a nemčine  v roku 2000 sa ešte aj po  mnohých rokoch od prvej edície stretlo s veľkým záujmom čitateľov.

Svoj život, žiaľ, F. E. Scherer ukončil dobrovoľne kvôli zákernej chorobe 16. marca 1879. Pochovaný je na piešťanskom cintoríne na Bratislavskej ceste.

Výročie  úmrtia tejto nesporne veľmi významnej osobnosti v dejinách nášho mesta  si pripomenul primátor mesta Piešťany Peter Jančovič, jeho zástupca Michal Bezák, riaditeľka Služieb mesta Piešťany Hana Dupkaničová  – spolu s riaditeľom Balneologického múzea Imricha Wintera Vladimírom Krupom položením kytice kvetov na hrob F. E. Scherera.   Hrob F. E. Scherera  i rodiny Winterovcov upravili Služby mesta Piešťany.

Ak pôjdete v týchto dňoch na cintorín na Bratislavskej ceste, pristavte sa pri hrobe týchto významných osobností.



SPOMIENKA NA F. E. SCHERERA 2



SPOMIENKA NA F. E. SCHERERA 3



SPOMIENKA NA F. E. SCHERERA 4



SPOMIENKA NA F. E. SCHERERA 5